Erik Hamrén undskylder men fastholder - Avisen.dk
Erik Hamrén undskylder men fastholder
Det kan godt være, at AaBs cheftræner, svenske Erik Hamrén, nu har sagt undskyld til sin kollega i Vejle, Ove Christensen, efter hans voldsomme kritik af Vejle, som ikke vil flytte en pokalkamp. Men Hamrén fastholder altså stadig, at det er usportsligt og unfair. (Og at de andre tyrer og spiller med feje hold!)
Det synes vi naturligvis også her på SoS-redaktionen. For nede i Vejle må de naturligvis forstå, at AaB jo er en større og bedre og vigtigere fodboldklub, og derfor skal Vejle bare makke ret og allerhelst udeblive fra pokalkampen, så AaB vinder 3-0 uden kamp.
På den måde kan AaBs spillere nemlig få den bedst tænkelige forberedelse til holdets næste kamp. Og det er jo trods alt det vigtigste. Basta!
Nå. Kan I huske Vinnie Jones? Det var ham, den walisiske hårde hund, der spillede (brutalt) for Wimbledons 'Crazy Gang' i 90'erne. Ham, der efterfølgende har fået en skuespiller-karriere som hård hund i flere film, som for eksempel 'Lock Stock and two Smoking Barrels'.
I LA Galaxy kan de godt huske ham, og de er stadig bange for ham. Derfor var holdet klar til at melde afbud til en velgørenhedskamp mod kendisholdet 'Hollywood United'. Hos Galaxy var man nemlig bekymret for blandt andet David Beckhams skrøbelige ben, hvis Vinnie Jones stillede op for Hollywood.
Det gør han dog ikke, så nu bliver kampen en realitet alligevel. Overskuddet fra kampen skal gå til ofrene for skovbrandene i Californien.